बजट सत्र चलेगा, गतिरोध समाप्त करने के प्रयास जारी : मीरा  
जेपीसी के गठन पर विपक्ष और सरकार के बीच बने गतिरोध के कारण संसद का शीतकालीन सत्र पूरी तरह ठप हो गया था।
संसद का बजट सत्र चलने की उम्मीद जताते हुए लोकसभा अध्यक्ष मीरा कुमार ने आज कहा कि टू जी स्पेक्ट्रम आवंटन घोटाले की जेपीसी से जांच कराने की विपक्ष की मांग पर संसद में बने गतिरोध को समाप्त करने के अपने प्रयास को जारी रखते हुए वह अगले सप्ताह राजनीतिक दलों के नेताओं की एक और बैठक बुलाएंगी।  लोकसभा अध्यक्ष ने रविवार को बताया कि वह 11 तारीख को ब्रिटेन के दौरे पर जा रही हैं और 19 जनवरी को लौटने के बाद वह उन राजनीतिक दलों के नेताओं को विचार विमर्श के लिए बुला सकती हैं जो किन्हीं व्यस्तताओं के कारण पिछली बैठकों में नहीं आ सके थे।  जेपीसी के गठन पर विपक्ष और सरकार के बीच बने गतिरोध के कारण संसद का शीतकालीन सत्र पूरी तरह ठप हो गया था। मुख्य विपक्षी दल भाजपा ने संकेत दिया है कि उसकी बात नहीं मानी गई तो संसद का बजट सत्र भी प्रभावित हो सकता है।  मीरा कुमार ने हालांकि विश्वास जताया कि बजट सत्र सुगम तरीके से चल पाएगा। यह पूछे जाने पर क्या उन्हें उम्मीद है कि बजट सत्र चल पाएगा, उन्होंने कहा, मैं बहुत आशावान व्यक्ति हूं। बजट सत्र होगा। कैसे नहीं होगा? बहुत अच्छे से होगा। शीतकालीन सत्र ठप हो जाने के बाद मीरा कुमार विभिन्न राजनीतिक दलों की दो बैठकें बुला चुकी हैं लेकिन उनमें कोई समाधान नहीं निकल सका।